Kun käytät MediaRing Talk 99 -ohjelmaa ensimmäisen kerran,  joudut näppäilemään aloitusikkunaan eräitä tietoja. Käytä tässä apunasi Registration wizard -velhoa, jonka näet näytöllä. Huomaa, että voit keskustella ohjelman välityksellä toisen henkilön kanssa vain, jos koneessanne on mikrofonit.
    Aktivoi New MediaRing Talk 99 User -kohta ja napsauta Next. Merkitse seuraavalle sivulle etu-, suku- ja liikanimesi, sähköpostiosoitteesi, kotimaasi ja postinumerosi. Napsauta Next, kun olet valmis. Seuraavalla sivulla tiedustellaan numerotietoja. Country-ruudussa lukee 358 ja Area-ruudussa näkyy puhelinnumerosi suuntanumero ilman nollaa. Näppäile ruutuun loput puhelinnumerostasi ja napsauta Next, jonka jälkeen joudut vielä vahvistamaan numerotietosi. Tulet nyt seuraavalle näytölle, jossa sinun on valittava salasana. Napsauta Next, kun olet valmis. Seuraavaksi sinun on vain vahvistettava ohjelman hakemat tiedot Internet-yhteydestäsi ja napsautettava Next. Toiseksi viimeisellä näytöllä sinun on päätettävä, onko ohjelman käytettävä ns. proxyserveriä eli välipalvelinta. Jos et tunne välipalvelimesi nimeä, voit joko jättää tämän mahdollisuuden käyttämättä tai pyytää välipalvelimen nimen Internet-yhteyden tarjoajaltasi. Välipalvelimen nimi voi olla esim. proxy.funet.fi portti 8080. Viimeiseksi napsautetaan vielä Start, jonka jälkeen MediaRing Talk 99 rekisteröi tietosi ja asetuksesi Internetin kautta. Kun rekisteröinti on suoritettu, voit napsauttaa Finish-painiketta ja soittaa ensimmäisen puhelusi.
    Kokeile ensin, onko sinun onnistunut luoda reikä maailmalle. Napsauta avointa puhelinluetteloa muistuttavaa painiketta puhelimen numeronäppäimistön alla ja valitse Demo Numbers -välilehti. Löydät täältä kolme puhelinnumeroa, joihin voit soittaa koepuhelun. Napsauta numeroa hiirellä, niin kuulet pian äänen kaukaa maailmalta. 
    Vaikka ohjelmassa käytetäänkin tavallisia puhelinnumeroita, voit soittaa ainoastaan sellaisille henkilöille, jotka ovat liittyneet MediaRing Talk 99 -rinkiin. Jos haluat rupatella edullisesti puhelimitse ulkomailla asuvan perheenjäsenen tai ystävän kanssa, lähetä ohjelma hänelle postitse/sähköpostitse, niin voitte puhua keskenänne paikallispuhelumaksun hintaan. 
    Kun soitat toiselle MediaRing Talk 99 -käyttäjälle, sinun on huolehdittava siitä, että näppäilet maan suuntanumerot oikeisiin ruutuihin, ennen kuin napsautat puhelimen luuria ja soitat numeroon. Kun muistaa tämän, MediaRing Talk 99 -ohjelmaa on yhtä helppo käyttää kuin tavallista puhelinta. 
    MediaRing Talk 99 sisältää myös puhelinvastaajan, johon numeroosi soittavat henkilöt voivat jättää viestin. Voit kuunnella viestin seuraavan kerran, kun otat yhteyden verkkoon. 
    MediaRing Talk 99 -ohjelma voidaan pienentää napsauttamalla puhelimen oikeassa ylänurkassa olevaa tavuviivaa. Ohjelmasta poistutaan napsauttamalla puhelimen vieressä olevaa x-painiketta, valitsemalla Close MediaRing Talk 99 -kohdan ja vahvistamalla valinta OK-painikkeella. Muista, että pystyt vastaanottamaan puheluja ainoastaan, jos pienennät puhelimen.